Uit toeka: Stadsraad vereer - Medalje vir bewaring | Netwerk24
Uit toeka: Stadsraad vereer - Medalje vir bewaring
Uit die Eikestadnuus-uitgawe van Vrydag 1 Desember 1978
Die stadsraad aanvaar die toekenning van die Raad vir Nasionale Gedenkwaardighede met groot dank en waardering en beskou dit as een wat in effek ook aan die hele dorp gemaak is.
Hy wil dus namens die stadsraad waardering uitspreek teenoor daardie Stellenbossers en plaaslike instansies wat deur die jare ’n positiewe bydrae gelewer het vir die behoud en restourasie van soveel geboue wat van historiese en kulturele belang is – nie net vir Stellenbosch nie, maar ook vir die hele land.
Só het die burgemeester, PG Marais, aan Eikestadnuus gesê na aanleiding van die Raad vir Nasionale Gedenkwaardighede se onlangse aankondiging dat sy goue medalje aan die Stellenbosse stadsraad toegeken gaan word.
Volgens ’n verklaring van prof. JJ Oberholster, direkteur van die Raad vir Nasionale Gedenkwaardighede, is hierdie besluit geneem vanweë die stadsraad se uitmuntende bydrae tot die bewaring van Stellenbosch se materiële historiese erfenis.
Die goue medalje, wat die eerste is om aan ’n dorp toegeken te word, sal volgende jaar saam met Stellenbosch se drie-eeu-fees toegeken word.